D\_06

**A NÉMET MŰVÉSZET FŐVÁROSA**

Münchent I. Lajos bajor király tette a „művészet városává” a XIX. század első felében –nagyszerű épületekkel és világhírű gyűjteményekkel gazdagítva azt. A XX. század elejétől kezdve azonban az ugrásszerűen fejlődő Berlin megkérdőjelezte München vezető kulturális szerepét, s egyfajta vetélkedés kezdődött a két város között. Hitler számára a művészet és a politika mindig is szorosan összefonódott egymással. A „Mozgalom fővárosának” (*Hauptstadt der Bewegung*) ezért 1933-ban, rögtön a hatalomra kerülését követően, a „Német művészet fővárosa” (*Hauptstadt der Deutschen Kunst*) nevet adományozta.

Hitlernek az volt az álma, hogy Németország építészeti arculatát teljesen újjá szabja. Olyan monumentális neoklasszikus épületeket képzelt el birodalom szerte, amelyek erőt, stabilitást és szigorúságot sugároznak. E törekvés első megtestesítője a Paul Ludwig **Troost** tervei alapján, 1937-re elkészült múzeumépület, a **Német Művészet Háza** (*Haus der Deutschen Kunst*) lett, amit a korabeli sajtó – Hitler megnyitó beszédét idézve – „az új német művészetnek helyet adó templomként” emlegetett.

A múzeum és az első kiállítás megnyitójára három napos **ünnepségsorozat** – koncertek utcai felvonulások és néptáncbemutatók – kíséretében került sor. Épületek és utcák sora öltözött zászlódíszbe. Ókori hősök arannyal bevont, monumentális papírmasé fejei vonultak végig kocsikon a bámuló tömeg előtt. Népi ruhákba öltözött lányok és a teuton erdők harcosait idéző férfiak színesítették az ünnepséget. A felvonulást több ezer katona felvonulása zárta. Valamennyien a 2000 éves német kultúrát éltették.

Az új múzeum 1937. július 18-án tartott megnyitása alkalmából tartott beszédében Hitler vázolta a nemzeti szocialisták kultúrpolitikáját. Körvonalazta a német művészet céljait és mindenki számára nyilvánvalóvá tette, hogy az állam csak azoknak az alkotóknak fog teret adni a jövőben, akik megfelelő módon képviselik az általa kijelölt értékeket.

A ***Nagy német művészeti kiállítás*** első tárlatán mintegy 900 művet állítottak ki: aktokat, életképeket, csendéleteket, idealizált tájképeket mitológiai jelenetekkel, munkások és különféle hősök idealizált képeit – nagyobb részt olyan alkotásokat, amelyek a „faji tisztaságot” és a „hibátlan” emberi testet ábrázoltak. A válogatásért a Birodalmi Képzőművészeti Kamara elnöke volt a felelős, és az összeállítás Hitler személyes ízlését tükrözte.

A kiállítás anyagát 1944-ig nyolc alkalommal cserélték. Vigyáztak azonban arra, hogy mindig csak az „igazi német művészet” körébe sorolható alkotások kapjanak benne helyet.

Források

Haus der Kunst, München: <http://www.hausderkunst.de/>

Deutsche Grosse Kunstaustellung 1937-1944 (adatbank): <http://www.gdk-research.de/db/apsisa.dll/ete>